**אמות המידה לחלוקת תמיכות המועצה להסדר ההימורים בספורט,**

**לפי החוק להסדר ההימורים בספורט, התשכ"ז-1967**

בהתאם לסעיף 9(ב2) לחוק להסדר ההימורים בספורט, התשכ"ז-1967**([[1]](#footnote-1))** (להלן - החוק), באישור שרת התרבות והספורט והמועצה להסדר ההימורים בספורט, מתפרסמות בזה אמות המידה שקבעה הוועדה הציבורית לחלוקת תמיכות המועצה להסדר ההימורים בספורט:

**פרק א' – כללי**

1. מטרות

מטרות אמות מידה אלה הן:

* 1. הגדרה מחדש של הגופים הזכאים לקבל תמיכה ושל אופן חלוקת התמיכה, כפועל יוצא של צרכי הספורט בישראל;
  2. ניהול מדיניות ספורט, תוך מתן העדפה לענפים שנבחרו;
  3. הגדלת מספר הספורטאים התחרותיים והגברת העיסוק בפעילות ספורטיבית תחרותית;
  4. פיתוח ועידוד המקצועיות של הספורט התחרותי, ובכלל זה מקצועיות המאמנים והמנהלים בתחום ותשתית מקצועית;
  5. עידוד הישגיות בספורט התחרותי;
  6. פיתוח ותמרוץ פעילות ספורט של נשים, בני נוער, בפריפריה וביישובים עם דירוג למ"ס נמוך;

1. הגדרות

באמות מידה אלה-

|  |  |
| --- | --- |
| "אגודת ספורט"- | כהגדרתה בחוק הספורט, התשמ"ח-1988[[2]](#footnote-2) (להלן- חוק הספורט), לרבות מועדון ספורט כהגדרתו בחוק הספורט; בענפי הספורט הקבוצתי אגודת ספורט יכולה לכלול מספר קבוצות ספורט; |
|  |  |
| "איגוד ספורט"- | איגוד, לענין ספורט כהגדרתו בחוק חוק הספורט, לרבות התאחדות, לענין ספורט כהגדרתה בחוק הספורט; |
|  |  |
|  |  |
| "בוגר" - | ספורטאי שגילו הוא שמונה עשרה או יותר; |
|  |  |
| "גוף ספורט" - | כל אחד מאלה:  (1)איגוד ספורט;  (2) אגודת ספורט;  (3) קבוצת ספורט; |
|  |  |
| "המועצה" - | כמשמעותה בסעיף 1 לחוק; |
|  |  |
| "הסכום הבסיסי לחלוקה" - | הסכום העומד לחלוקה, בניכוי הסכומים שלפי סעיף 4(1) ו- (2); |
|  |  |
| "הסכום העומד לחלוקה" - | הסכום העומד לחלוקה לפי סעיף 9(ב1)(2), (3) ו- (4) לחוק; |
|  |  |
| "יישוב בדירוג למ"ס נמוך" - | ישוב הנמצא בדירוג 1 עד 4 ב"אפיון רשויות מקומיות וסיווגן לפי הרמה החברתית-כלכלית של האוכלוסייה" כפי שמפרסמת הלשכה המרכזית לסטטיסטיקה; |
|  |  |
| "יישוב הנמצא בפריפריה" - | יישוב המצוי במחוז צפון או במחוז דרום של הארץ כפי שאלה נקבעו בהודעה על חלוקת שטח המדינה למחוזות ולנפות ותיאורי גבולותיהם[[3]](#footnote-3); |
|  |  |
| "ליגה" - | סדרת תחרויות שקבע איגוד ספורט, הנמשכת על פני עונת ספורט והקובעת את דירוג הקבוצות המתחרות במסגרתה; |
|  |  |
| "נבחרת" - | קבוצת ספורטאים המייצגת איגוד ספורט, המתאמנת באופן סדיר, ואשר לקחה חלק בתחרות בין-לאומית רשמית אחת לפחות; סיווגה של נבחרת לקבוצת גיל מסוימת תהיה לפי הגדרת האיגוד הבין-לאומי באותו ענף ספורט; |
|  |  |
| "נוער"- | ספורטאי שגילו הוא בין שש עשרה שנים לבין שמונה עשרה שנים; |
|  |  |
| "נערים"- | ספורטאי , שגילו הוא פחות מגיל שש עשרה; |
|  |  |
| "סכום התמיכה הענפי" - | סכום התמיכה המיועד לכלל גופי הספורט בענף ספורט מסוים, והמחושב לפי סעיף 26 לענפי הספורט הקבוצתי ולפי סעיף 35 לענפי הספורט האישי; |
|  |  |
| "סל החלוקה האישי" - | הסכום העומד לחלוקה לגופי ספורט שבענפי הספורט האישי, כאמור בסעיף 4(5)(2); |
|  |  |
| "סל החלוקה הקבוצתי" - | הסכום העומד לחלוקה לגופי ספורט שבענפי הספורט הקבוצתי, כאמור בסעיף 4(5)(1); |
|  |  |
| "ספורטאי " - | מי שרשום או רשומה, לפי העניין באיגוד ספורט, והתקיימו בו התנאים המפורטים בסעיף 6(ג); |
|  |  |
| "עונת ספורט" - | העונה הרשמית של הפעילות בענף ספורט, שקבע איגוד הספורט הנוגע בדבר; |
|  |  |
| "ענף אולימפי" - | ענף ספורט שלפי החלטת הוועד האולימפי הבין- לאומי משתתף במשחקים האולימפיים; |
|  |  |
| "ענף ספורט אישי" - | ענף ספורט שבו תחרות רשמית עשויה להתקיים בין יחידים או בין זוגות; |
|  |  |
| "ענף ספורט קבוצתי" - | ענף ספורט שבו תחרות רשמית אינה יכולה להתקיים בין יחידים או זוגות; |
|  |  |
| "עתודה" - | דרגת הגיל שהיא שלב אחד נמוך מתחת לגיל עשרים ואחת, כפי שקבע האיגוד הבין-לאומי הנוגע לענין, וזאת אף אם איגוד הספורט מכנה אותה בשם אחר; |
|  |  |
| "קבוצת ספורט" | חבר ספורטאים המתאמנים ומתחרים יחדיו בענף ספורט קבוצתי במסגרת איגוד ספורט; |
|  |  |
| "תחרות"- | (1) לעניין ענפי ספורט אישיים - תחרות שאירגן איגוד הספורט או בשיתופו ושיש בה שופט או משקיף מטעמו, הרשומה בתכנית השנתית של איגוד הספורט, ושתוצאותיה מצויות באיגוד; תחרות הנמשכת יותר מיום אחד תיחשב לתחרות אחת;  (2) לעניין ענפי ספורט קבוצתיים - תחרות הרשומה בתכנית השנתית של איגוד הספורט, והנמנית בידו לצורך דירוג קבוצות הספורט שבמסגרתן התחרו הספורטאים; ובלבד שהתחרות מתקיימת בחסות האיגוד, שאחראי על השיפוט, הדיווח והפיקוח של התחרות; |
| "תחרות דרג א'"- | בענף ספורט קבוצתי- אליפות עולם או אליפות אירופה המאורגנת על ידי גוף הספורט הבינלאומי המרכז והמייצג באותו ענף ספורט שבהן משתתפות הקבוצות או הנבחרות הבכירות בעולם או באירופה; בענף ספורט אישי- תחרות או מקצה הנערכים לפי תוכנית התחרויות והמקצים במשחקים האולימפיים או משחקי העולם, למעט ענפי ספורט שהוועד האולימפי הבינלאומי קבע שבמשחקים האולימפיים הקטגוריות המתקיימות בו שונות מאלו המקובלות באליפויות העולם ואירופה; תחרויות אלה מאורגנות על ידי גוף הספורט הבינלאומי המרכז והמייצג באותו ענף ספורט שבהן משתתפים הספורטאים הבכירים בעולם או באירופה. |

1. תחולה עניינית

אמות מידה אלה -

* 1. יחולו על סכומים שיחולקו לאיגודי ספורט ולאגודות ספורט לפי סעיף 9(ב1)(2), (3) ו- (4) לחוק;
  2. לא יחולו על סכומים שיחולקו כתמיכה בתשתיות יסוד בספורט ובמטרות נוספות המנויות בסעיף 9(ב1)(1) לחוק; וזאת גם אם סכומים אלה מחולקים לאיגודי ספורט או לאגודות ספורט;
  3. לא יחולו על סכומים שיחולקו לאיגודי ספורט ולאגודות ספורט במסגרת פרויקט ספורט הנשים ואמות המידה לחלוקת תמיכות המועצה להסדר ההימורים בספורט לקידום ספורט נשים בישראל**[[4]](#footnote-4)**;
  4. אינן גורעות מכל דין אחר, לרבות נהלי המועצה כפי שהם מתפרסמים באתר האינטרנט של המועצה.

**פרק ב' - יצירת מסגרות תקציביות**

1. המסגרות התקציביות

הסכום העומד לחלוקה יחולק למסגרות תקציביות נפרדות, כדלקמן:

* 1. לצורך מימון פעילות שיטור וסדרנות יוקצה לאיגודים המפורטים בפרק **ד'**, סכום שהמועצה תקבע בתקציבה, שיחולק לפי אמות המידה המפורטות בפרק האמור;
  2. לענפים מעודפים יוקצה סך של 20 מיליון שקלים חדשים מהסכום העומד לחלוקה, שיחולק לפי אמות המידה המפורטות בפרק ה';
  3. 5% מהסכום הבסיסי לחלוקה יופרש לצרכי רזרבה, כאמור בסעיף 42 לאמות המידה.
  4. לפעילות ספורט של הגופים המפורטים להלן תוקצה תמיכה מהסכום הבסיסי לחלוקה לפי הפירוט שלצדם:

(1) להתאחדות ספורט הנכים ולאגודות הספורט המתחרות במסגרתה יוקצו 2.3% מהסכום הבסיסי לחלוקה; מחצית הסכום מיועד להתאחדות ומחצית לאגודות הספורט;

(2) להתאחדות לכדורת עיוורים ולאגודות המשחקות במסגרתה, יוקצו 0.2% מהסכום הבסיסי לחלוקה ;

(3) לארגון ספורט החרשים ולאגודות המשחקות במסגרתה, יוקצו 0.45% מהסכום הבסיסי לחלוקה; לעניין זה, ארגון כהגדרתו בחוק הספורט;

(4) לספיישל אולימפיק, העוסקת בקידום ספורט אצל בעלי מוגבלות שכלית, ולאגודות המשחקות במסגרתה, יוקצו 0.35% מהסכום הבסיסי לחלוקה;

* 1. יתרת הסכום הבסיסי לחלוקה, לרבות לאחר ניכוי התמיכה המפורטת בסעיף 46(ד)(1) ו- (2), תחולק כדלקמן:
     1. 68% מיתרת הסכום העומד לחלוקה יהיה סל החלוקה הקבוצתי; סכום זה יחולק על פי אמות המידה שבפרק **ו'**;
     2. 32% מיתרת הסכום העומד לחלוקה יהיה סל החלוקה האישי; סכום זה יחולק על פי אמות המידה שבפרק **ז'**.

1. ענפי ספורט קבוצתי וענפי ספורט אישי באיגוד אחד

איגוד שמאגד ענפי ספורט קבוצתי וגם ענפי ספורט אישי יתייחסו אליו כאל שני איגודים נפרדים, האחד לכלל ענפי הספורט הקבוצתי והאחר לכלל ענפי הספורט האישי.

**פרק ג' - תנאי סף**

1. תנאי סף משותפים

(א) לא תינתן תמיכה לפעילות שאינה פעילות ספורט הדורשת מאמץ גופני; ולא תינתן תמיכה לגוף המתחרה במסגרת ענף שאינו דורש מאמץ גופני.

1. לא תינתן תמיכה לענף ספורט ולגופי הספורט המשחקים במסגרתו, אם אין גוף ספורט בין-לאומי המרכז ומייצג את הפעילות הבין- לאומית של אותו ענף שחברים בו שלושים וחמישה איגודים שונים לפחות, ואיגוד הספורט הישראלי המאגד את אותו ענף חבר באיגוד הבין- לאומי האמור.
2. תמיכה לפי אמות מידה אלה תינתן רק בעד ספורטאי או ספורטאית שנמצאו כשירים לפי סעיף 5 לחוק הספורט, ושגילם אינו פחות מהגיל הנמוך ביותר המפורט בתוספת לאמות מידה אלו, ובלבד שנתקיימו בו או בה אלה, לפי העניין:

(1) לעניין ענף ספורט אישי- הספורטאי או הספורטאית לקחו חלק בארבע תחרויות לפחות במהלך עונת הספורט שהסתיימה בשנה שקדמה לשנת התקציב; תחרות שיש בה מקצים שונים - תיחשב לתחרות אחת בלבד;

(2) לעניין ענף ספורט קבוצתי - התקיימו בו שני אלה:

(א) הספורטאי או הספורטאית, לפי הענין רשומים בקבוצה אשר לקחה חלק בשמונה עשרה תחרויות לפחות במהלך עונת הספורט שהסתיימה בשנה שקדמה לשנת התקציב;

(ב) הספורטאי או הספורטאית, לפי הענין היו פעילים כך שבמהלך אותה עונת ספורט הוא או היא, לפי הענין היו רשומים בטופס המשחק של הקבוצה בשש תחרויות לפחות; טופס המשחק האמור עבר בקרה של שופטי המשחק שווידאו כי הרשומים בטופס נמצאים במגרש.

1. תנאי סף לתמיכה באיגוד ספורט בענפי ספורט קבוצתי

איגוד ספורט בענף ספורט קבוצתי זכאי לקבל תמיכה רק אם התקיימו בו תנאים אלה:

* + 1. איגוד הספורט מקיים ליגה אחת לפחות;
    2. איגוד הספורט מחזיק ומפעיל נבחרת בוגרים אחת לפחות;
    3. קיים בישראל מיתקן ספורט אחד לפחות, המשרת את ענף הספורט הקבוצתי; לענין זה, "מיתקן ספורט"- מיתקן שבו ובאמצעות המכשור הכלול בו, ניתן לקיים תחרויות לאומיות, לפי הדרישות התקניות בענף הספורט הקבוצתי, שהוגדרו בידי מינהל הספורט.

1. תנאי סף לתמיכה באיגוד ספורט בענפי ספורט אישי

איגוד ספורט שמאגד ענף ספורט אישי זכאי לקבל תמיכה רק אם התקיימו בו תנאים אלה:

* + 1. באיגוד הספורט רשומים 200 ספורטאים לפחות;
    2. קיים בישראל מיתקן ספורט אחד לפחות, המשרת את ענף הספורט האישי; לענין זה, "מיתקן ספורט"- מיתקן שבו ובאמצעות המכשור הכלול בו, ניתן לקיים תחרויות לאומיות, לפי הדרישות התקניות בענף הספורט האישי, שהוגדרו בידי מינהל הספורט;
    3. איגוד הספורט מקיים תחרות אליפות ישראל אחת לשנה.

1. תנאי סף לקבוצות ספורט

קבוצת ספורט זכאית לקבל תמיכה רק אם התקיימו בה התנאים האלה:

* 1. מספר הספורטאים הרשומים בקבוצה אינו נמוך מ- 80% של המספר המרבי של הספורטאים שניתן לרשום בטופס המשחק של ענף הספורט הקבוצתי בו הקבוצה מתחרה;
  2. הקבוצה לקחה חלק ב- 18 תחרויות רשמיות לפחות שארגן איגוד הספורט שבו מאוגד ענף הספורט הקבוצתי שבו הקבוצה מתחרה; וזאת במסגרת עונת ספורט אחת, שהסתיימה בשנה שלפני שנת התקציב;
  3. איגוד הספורט של אותו ענף עמד בתנאי הסף שלפי סעיף 7.

1. תנאי סף לאגודת ספורט בענף ספורט אישי

אגודת ספורט בענף ספורט אישי זכאית לקבל תמיכה רק אם התקיימו בה התנאים האלה:

* 1. האגודה היא תאגיד עצמאי המאוגד כדין, אשר מהווה חבר ספורטאים העוסקים בענף או בענפי ספורט מסוימים;
  2. רשומים באגודת הספורט חמישה עשר ספורטאים לפחות;
  3. איגוד הספורט של אותו ענף עמד בתנאי הסף שלפי סעיף 8.

1. תנאי סף לקבוצת ספורט המשחקת בליגה לבוגרים

בנוסף לאמור בסעיף 9, קבוצת ספורט המשחקת בליגה לבוגרים (להלן- קבוצת בוגרים) בענף ספורט קבוצתי, זכאית לקבל תמיכה רק אם תחת חסותה מצויה קבוצת ספורט המשחקת בליגה לנוער או לנערים (להלן- קבוצת נוער), גם אם קבוצת הנוער אינה זכאית לתקצוב ובלבד שקבוצת נוער לא תהיה תחת חסות יותר מקבוצת בוגרים אחת; לענין זה, "תחת חסות" - קבוצת הנוער שייכת לאותה אגודת ספורט אליה משתייכת קבוצת הבוגרים.

1. סיוג תנאי הסף

סעיפים 9 עד 11 לא יחולו על אגודת ספורט או קבוצת ספורט שלא עמדו בתנאי הסף בשל הוראה מחייבת של הדין בישראל או של החוקה הבין-לאומית של ענף הספורט שבו הן מתחרות; ובלבד שהמועצה שוכנעה, כי האגודה או הקבוצה התקרבה ככול האפשר לדרישות תנאי הסף, לפי המותר לה.

1. שמירת דינים

גוף ספורט שאינו עומד בתנאים אחרים הקבועים בדין, לרבות בנוהל המועצה המפורסם באתר האינטרנט של המועצה, לא יהיה זכאי לקבל תמיכות, גם אם התקיימו בו תנאי הסף שבפרק זה.

**פרק ד' – תמיכה לצורך פעולות שיטור וסדרנות**

1. הגדרה

לעניין פרק זה-

"שנת פעילות" מתחילה ביום 1 בספטמבר בשנה שקדמה לשנת התקציב שבעדה מבוקשת התמיכה ומסתיימת ביום 31 באוגוסט בשנת התקציב שבעדה מבוקשת התמיכה;

1. מטרה

מטרת פרק זה היא לסייע במימון פעולות שיטור וסדרנות בליגות הנמוכות ובתחרויות בענפים המפורטים בסעיף 16 ולקבוע הוראות לחלוקת הסכום המפורט בסעיף 4(1).

1. הגופים הזכאים

הגופים הזכאים לתמיכה הם:

1. ההתאחדות לכדורגל, בעד מימון פעולות שיטור וסדרנות בתחרויות של קבוצות הכדורגל הבוגרות (גברים) בליגה השלישית ומטה;
2. איגוד הכדורסל, בעד מימון פעולות שיטור וסדרנות בתחרויות של קבוצות הכדורסל הבוגרות (גברים) בליגה השלישית ומטה;
3. איגוד הכדורעף, בעד מימון פעולות שיטור וסדרנות בתחרויות של קבוצות הכדורעף הבוגרות (גברים ונשים) בליגה הבכירה;
4. איגוד הכדוריד בעד מימון פעולות שיטור וסדרנות;
5. בתחרויות קבוצות הכדוריד הבוגרות (גברים ונשים) בליגה הבכירה;
6. איגוד האופניים ואיגוד הטריאתלון.

ובלבד שבכל תחרות כאמור בפסקאות (1) עד (4) שתי הקבוצות המשחקות בתחרות עומדות בתנאי הסף הקבועים להן באמות מידה אלה.

1. הכרה בתחרויות

ביישום אמות המידה שבפרק זה, יתחשבו אך ורק בתחרויות המקיימות את אלה:

1. משטרת ישראל החליטה לגבי אותה התחרות, כי קיים צורך בהצבת שוטרים או סדרנים במיתקן בו תתקיים התחרות או בדרכים ציבוריות, לפי העניין;
2. העסקת השוטרים או הסדרנים כרוכה בעלויות אשר האיגוד או הקבוצות משלמים בעדן למשטרת ישראל או לחברת הסדרנות;
3. שירותי השיטור והסדרנות ניתנים בתחרות רק בידי שוטרים או בידי בעלי תפקידים כאמור בסעיפים 4 עד 11 לחוק איסור אלימות בספורט, התשס"ח-2008[[5]](#footnote-5).
4. חישוב התמיכה
5. האיגודים ידווחו על כלל שעות השוטרים והסדרנים שהועסקו בתחרויות, ועל התשלום בעדם.
6. בעד כל שעת שוטר ושעת סדרן בתחרות – יקבל האיגוד נקודה אחת; שווי נקודה יחושב על ידי חלוקת סכום התמיכה המחולק לפי פרק זה, בסך הנקודות המדווחות על ידי כל הגופים הזכאים, ובחישוב שנתי לשנת פעילות.
7. התמיכה לכל גוף זכאי תחושב על ידי מכפלת סך הנקודות שהוא צבר לפי דיווחיו, בערך הנקודה המחושב; ובלבד שלא תינתן תמיכה בשיעור הגבוה מ- 75% מסכום התשלום בפועל בעד כל שעת שוטר ושעת סדרן בתחרות ששולם באותו ענף.

**פרק ה' – תיעדוף ענפי ספורט מסויימים**

1. מטרה

מטרת פרק זה היא לאפשר ריכוז מאמץ בתמיכה בענפים מועדפים ולקבוע הוראות לחלוקת הסכום המפורט בסעיף 4(2).

1. הגופים הזכאים

הגופים הזכאים לתמיכה לפי פרק זה הם האיגודים של ענפי הספורט הכלולים בכל אחת מחמש הקבוצות שלהלן:

* 1. קבוצה ראשונה: שלושת ענפי היסוד בספורט, הם הענפים שבהם מחולקים מספר המדליות הכולל הגדול ביותר במשחקים האולימפיים;
  2. קבוצה שניה: שני ענפי הספורט האולימפי בהם זכתה ישראל במספר המדליות הגדול ביותר במשחקים האולימפיים, באליפויות עולם ובאליפויות אירופה ובלבד שאינו ספורט מועדף בקבוצה הראשונה;
  3. קבוצה שלישית: שני ענפי הספורט האולימפי הקבוצתי, פרט לכדורגל וכדורסל, שלהם מספר הספורטאים הגדול ביותר;
  4. קבוצה רביעית: שני ענפי ספורט אולימפי אישי, בעלי מספר המשתתפים הגדול ביותר ברובד העממי של אותו ענף ובלבד שאינו ספורט מועדף בקבוצה אחרת;
  5. קבוצה חמישית: ענף ספורט לא-אולימפי שבו זכתה ישראל במספר המדליות הגדול ביותר במשחקי העולם, באליפויות עולם ובאליפויות אירופה במצטבר.

1. חלוקת התמיכה
   1. סכום התמיכה ינתן לאיגודים אשר הציגו בפני מינהל הספורט תכניות עבודה לשימוש בסכום התמיכה, ומינהל הספורט אישר את התכנית; לא אושרה לאיגוד תכנית כאמור, יעבור סכום התמיכה לו האיגוד היה זכאי לולא כן לרזרבה.
   2. סכום התמיכה לו יהיה זכאי כל גוף זכאי יקבע כדלקמן:

|  |  |  |
| --- | --- | --- |
| לכל איגוד בקבוצה הראשונה | - | יוקצו 12% מהסכום המחולק לפי פרק זה |
| לכל איגוד בקבוצה השניה | - | יוקצו 12% מהסכום המחולק לפי פרק זה |
| לכל איגוד בקבוצה השלישית | - | יוקצו 10% מהסכום המחולק לפי פרק זה |
| לכל איגוד בקבוצה הרביעית | - | יוקצו 8% מהסכום המחולק לפי פרק זה |
| לאיגוד בקבוצה החמישית | - | יוקצו 4% מהסכום המחולק לפי פרק זה |

1. מועד קביעת זהות האיגודים הזכאים

קביעת האיגודים הזכאים כאמור בסעיף 20 (1) עד (4) תעשה בשנה הראשונה ליישום אמות המידה, ולאחר מכן - רק לקראת שנות תקצוב שלאחר שנה שבה התקיימו משחקים אולימפיים; קביעת האיגוד הזכאי כאמור בסעיף 20 (5) תעשה בשנה הראשונה ליישום אמות המידה, ולאחר מכן - רק לקראת שנות תקצוב שלאחר שנה שבה התקיימו משחקי העולם בענפים הלא אולימפיים; כל עוד לא נעשתה קביעה לשנה מסוימת - תעמוד בתוקפה בכל שנת תקצוב הקביעה הקודמת.

**פרק ו' - חלוקת סל החלוקה בענפים הקבוצתיים**

סימן א' - כללי

1. שיטת חלוקת הסל

שיטת החלוקה של סל החלוקה הקבוצתי היא כדלקמן:

1. בשלב ראשון, יקבע סכום התמיכה הענפי של כל אחד מענפי הספורט הקבוצתי, לפי אמות המידה המפורטות בסימן ב';
2. בשלב שני, תקבע החלוקה בתוך כל אחד מענפי הספורט הקבוצתי, בין איגודי הספורט שבענף כאמור ובין כלל קבוצות הספורט שבענף כאמור, לפי אמות המידה המפורטות בסימן ג';
3. בשלב השלישי תקבע החלוקה של כלל קבוצות הספורט שבענף הספורט הקבוצתי, לפי אמות המידה המפורטות בסימן ד'.

סימן ב': קביעת סכום התמיכה הענפי

1. שיטת קביעת סכום התמיכה הענפי

סל החלוקה הקבוצתי יחולק לכל ענף באופן יחסי לפי הניקוד שיקבל ביחס לניקוד שיקבלו כלל ענפי הספורט הקבוצתי; כל ענף ספורט קבוצתי יקבל ניקוד שיחושב לפי ארבע אמות מידה- אמת מידה כמותית בהתאם לגודל הענף כאמור בסעיף 25 ובסעיף 26 (1) עד (4), אמת מידה של הישגיות כאמור בסעיף 27, אמת מידה של מקצועיות כאמור בסעיף 28 ואמת מידה של עלות ההפעלה של הענף כאמור בסעיף 29; זאת לפי משקלה של כל אמת מידה ולשקלול הניקוד המפורט בה.

1. חישוב ניקוד בעד מספר הספורטאים או הספורטאיות

(א) לצורך חישוב הניקוד באמת המידה הכמותית לפי פרק זה ולפי פרק ז', כל ענף יצבור נקודות בעד ספורטאים או ספורטאיות כמפורט להלן:

(1) ספורטאים:

|  |  |  |
| --- | --- | --- |
| כל ספורטאי מהגיל הנמוך ביותר עד גיל 35 | - | יקבל 1 נקודה |
| כל ספורטאי מגיל 36 עד גיל 45 | - | יקבל 0.5 נקודה |
| כל ספורטאי מגיל 46 עד גיל 55 | - | יקבל 0.25 נקודה |
| כל ספורטאי מגיל 56 ומעלה | - | יקבל 0.1 נקודה |

(2) ספורטאיות:

|  |  |  |
| --- | --- | --- |
| כל ספורטאית מהגיל הנמוך ביותר עד גיל 35 | - | תקבל 1.1 נקודות |
| כל ספורטאית מגיל 36 עד גיל 45 | - | תקבל 0.55 נקודות |
| כל ספורטאית מגיל 46 עד גיל 55 | - | תקבל 0.275 נקודות |
| כל ספורטאית מגיל 56 ומעלה | - | תקבל 0.11 נקודה |

(ב) על אף האמור בסעיף קטן (א) בענף ספורט קבוצתי, אם קיימת קבוצת ספורט שמספר הספורטאים הרשומים בה עולה על 150% מהמספר המרבי של הספורטאים שניתן לרשום בטופס המשחק של אותו ענף – יספרו לצורך הניקוד עד 150% הספורטאים כאמור מאותה קבוצה.

1. השלבים לחישוב סכום התמיכה הענפי

סכום התמיכה הענפי של כל אחד מענפי הספורט הקבוצתי יקבע לפי שלבים אלה:

* + - 1. הניקוד הענפי בשלב ראשון (A), יהיה חלקו היחסי של כל ענף קבוצתי לפי הניקוד שקיבל כאמור בסעיף 25 מסך כל הניקוד שניתן לכלל הענפים הקבוצתיים לפי אותו סעיף ; האחוז כאמור יהיה מספר הנקודות בשלב זה;
      2. בשלב שני (B), כל ענף יקבל ניקוד לפי מספר הליגות שיש לאותו ענף כדלקמן; לענין זה "ליגה" - בת שמונה קבוצות לפחות:

|  |  |  |
| --- | --- | --- |
| ענף שיש בו 10 ליגות לפחות | - | 10 נקודות |
| ענף שיש בו 5 עד 10 ליגות שבהן ליגה אחת לפחות לבוגרים, לבוגרות, לנערים ולנערות | - | 2 נקודות |
| ענף אחר שיש בו 5 עד 10 ליגות | - | נקודה |

* + - 1. בשלב שלישי (C), לניקוד אשר התקבל בשלב ראשון (A) יתווסף ניקוד לפי מספר הליגות כאמור בשלב השני (B);
      2. הניקוד הענפי בשלב הרביעי (D) יהיה חלקו היחסי של כל ענף קבוצתי לפי הניקוד שהוא קיבל בשלב השלישי(C) ,מסך כל הניקוד שניתן לכלל הענפים הקבוצתיים בשלב זה; אחוז כאמור יחשב לניקוד הסופי לעניין גודלו של הענף;
      3. בשלב החמישי (E) כל ענף ספורט יקבל ניקוד לפי שלושת אמות מידה המפורטות בסעיפים 27 עד 29: סך כל הנקודות שיתקבל מחישוב השלב החמישי (E) יחולק ב- 50, ויהיה הניקוד בשלב השישי (F);
      4. בשלב השביעי (G) ישוקלל הניקוד של השלב הרביעי(D) ושל השלב השישי (F), כך שהניקוד של שלב זה יהיה מכפלת שני השלבים האמורים: G=F\*D
      5. בשלב השמיני (H) ינתן לכל ענף ניקוד שהוא חיבור הניקוד של השלב הרביעי (D) ו- שלב השביעי (G): H = D +G;
      6. הניקוד הענפי בשלב התשיעי (I) יהיה חלקו היחסי של כל ענף קבוצתי לפי הניקוד שהוא קיבל בשלב השמיני (H) מסך כל הניקוד שניתן לכלל הענפים הקבוצתיים בשלב זה; אחוז כאמור יהיה מספר הנקודות בשלב זה;
      7. בשלב העשירי (J) יוכפל בשניים הניקוד של הענפים שהם ענפי ספורט אולימפי, ולא יהיה שינוי בניקוד של הענפים הלא-אולימפיים;
      8. הניקוד הענפי בשלב האחרון יהיה חלקו היחסי של כל ענף קבוצתי לפי הניקוד שהוא קיבל בשלב העשירי (J) מסך כל הניקוד שניתן לכלל הענפים הקבוצתיים בשלב זה; האחוז כאמור יהיה מספר הנקודות בשלב זה ולפיו יקבע סכום התמיכה הענפי.

1. הישגיות
   * 1. ניקוד באמת מידה זו יחושב על סמך חיבור הניקוד שבמדדי משנה אלה:
   1. הישגיותנבחרת בוגרים או בוגרות תחושב כמפורט להלן:

|  |  |  |
| --- | --- | --- |
| השתתפות במשחקים האולימפיים, במשחקי העולם או באליפות עולם, ובלבד שהשתתפו בשלב המוקדמות לאליפות העולם 40 נבחרות לאומיות לפחות | - | 3 נקודות |
| כל העפלה לשלב מתקדם יותר במשחקים האולימפיים, במשחקי העולם או באליפות עולם כאמור בפסקת משנה (א) | - | 3 נקודות לכל שלב |
| השתתפות באליפות אירופה, ובלבד שהשתתפו בשלב המוקדמות לאליפות 25 נבחרות לאומיות לפחות | - | 2 נקודות |
| העפלה לבית 1 עד 8 באליפות אירופה כאמור בפסקת משנה (ג) | - | 2 נקודות נוספות |
| העפלה לשלבים נוספים באליפות אירופה כאמור כאמור בפסקת משנה (ג) | - | תוספת של 2 נקודות לכל שלב |
| השתתפות באליפות עולם שבשלב המוקדמות לאליפות השתתפו פחות מ- 40 נבחרות לאומיות | - | 1.5 נקודות |
| השתתפות באליפות אירופה שבשלב המוקדמות לאליפות השתתפו פחות מ- 25 נבחרות לאומיות | - | נקודה |
| העפלת שלב באליפויות עולם ואירופה כאמור בפסקאות משנה (ו) ו- (ז) | - | נקודה |

* 1. הישגיות נבחרות עתודה תהיה שווה למחצית ניקוד נבחרת הבוגרים;
  2. הישגיות נבחרות נוער שאינן עתודה תהיה שווה לשליש ניקוד נבחרת הבוגרים;
  3. הישגיות נבחרות נערים תהיה שווה לשישית ניקוד נבחרת הבוגרים ;
  4. הישגיות קבוצות בוגרים או בוגרות תחושב כמפורט להלן:
     1. בענף הכדורגל:

|  |  |  |
| --- | --- | --- |
| העפלה לשלב הבתים בצ'מפיונס ליג | - | נקודה |
| ניצחון בשלב הבתים בצ'מפיונס ליג | - | נקודה |
| כל עליית שלב בצ'מפיונס ליג מעבר לשלב הבתים | - | 2 נקודות נוספות |

הישגיות במסגרת הליגה האירופית תקנה מחצית הניקוד הניתן בעד הישגיות בצ'מפיונס ליג.

* + 1. בענף הכדורסל ינתן ניקוד מצטבר כמפורט להלן:

|  |  |  |
| --- | --- | --- |
| העפלה לשלב הבתים ביורוליג | - | נקודה |
| העפלה לשלב 1 עד 16 | - | 2 נקודות נוספות |
| העפלה לשלב 1 עד 8 | - | 2 נקודות נוספות |
| העפלה לחצי הגמר | - | 2 נקודות נוספות |
| העפלה לגמר | - | 2 נקודות נוספות |
| זכייה בגביע | - | 2 נקודות נוספות |

הישגים במסגרת הליגה האירופית השניה בחשיבותה יקנו מחצית הניקוד הניתן בעד הישגים ביורוליג;

* + 1. שאר הענפים הקבוצתיים:

|  |  |  |
| --- | --- | --- |
| לכל העפלת שלב בדרג התחרות הגבוה ביותר באירופה | - | 2 נקודות |
| לכל העפלת שלב בדרג התחרות השני בחשיבותו באירופה | - | נקודה |
| לכל העפלת שלב בדרג התחרות השלישי בחשיבותו באירופה | - | 0.5 נקודה |

* + 1. לענין האמור בסעיף קטן (א) יחולו הוראות אלה:
  1. הניקוד לנבחרת ינתן רק עבור הישגים כאמור בתחרות דרג א';
  2. ענף ספורט יוכל לזכות בלא יותר מ- 10 נקודות בעד הישגי קבוצות באותו ענף, לפי סעיף 27(א)(5);
  3. מכיוון שחלק מהתחרויות אינן נערכות כל שנה, הניקוד במדד משנה זה יהיה בתוקף עד למועד שבו תיערך תחרות נוספת זהה.

1. מקצועיות-
2. ניקוד באמת מידה זו יחושב על סמך חיבור הניקוד שבמדדי משנה אלה:
   1. ניהול: כל ענף ספורט קבוצתי המעסיק מנהל כללי בשכר שאינו פחות מהשכר הממוצע במשק, ואשר הוא בעל תואר אקדמי יקבל 2 נקודות.
   2. מאמנים לאומיים:
      1. כל ענף ספורט קבוצתי יקבל ניקוד לפי מספר מאמני הנבחרות הקיימות באיגוד הספורט המרכז את פעילות הענף, כדלקמן:

|  |  |
| --- | --- |
| האיגוד מעסיק מאמן לאומי בשכר | נקודה |
| האיגוד מעסיק עוזר מאמן לנבחרת הבוגרים בשכר או מנהל מקצועי ספורטיבי בשכר | 0.5 נקודות |

- לכל מאמן לאומי נוסף; ואולם לא יזכה ענף ליותר מארבע נקודות, אם אינו מעסיק מאמן לנבחרת נשים, ובכל מקרה, לא יזכה ענף ביותר מ-10 נקודות בעד העסקת מאמנים ועוזרי מאמן ומנהל מקצועי ספורטיבי- נקודה אחת נוספת.

* + 1. לענין פסקת משנה (א)-
       - 1. "נבחרת נשים" - נבחרת בוגרות, עתודה-נשים או נערות;
         2. לא יוכר יותר ממאמן אחד ועוזר מאמן אחד לנבחרת אחת;
         3. לא יוכר יותר ממנהל מקצועי ספורטיבי אחד לאיגוד;
         4. שכרו של מאמן לאומי יהיה השכר הממוצע במשק לפחות;
  1. הכשרות: כל ענף ספורט קבוצתי יקבל ניקוד שיחושב על סמך קיומם של קורסי הכשרת מדריכים ומאמנים חדשים, לפי אחת מהאפשרויות האלה:

|  |  |  |
| --- | --- | --- |
| פעם בשנה לפחות מתקיים קורס מדריכים או קורס מאמנים בשיתוף עם גוף מקצועי או אקדמי | - | 2 נקודות |
| פעם בשנה לפחות מתקיים קורס מדריכים בשיתוף עם גוף מקצועי או אקדמי, ופעם בשנתיים לפחות מתקיים קורס מאמנים בשיתוף עם גוף מקצועי או אקדמי | - | 3 נקודות |

* 1. השתלמויות: כל ענף ספורט קבוצתי יקבל ניקוד שיחושב על סמך קיומם של השתלמויות למאמנים לפי אחת מהאפשרויות האלה:

|  |  |  |
| --- | --- | --- |
| פעם בשנתיים לפחות מתקיים כנס לאומי או בין-לאומי למאמנים המוקדש לטיפוח הענף | - | 2 נקודות |
| פעם בארבע שנים לפחות מתקיים, בארץ, כנס בין-לאומי למאמנים המוקדש לטיפוח הענף ובנוסף פעם בשנתיים מתקיים כנס לאומי למטרה האמורה | - | 3 נקודות |

1. סך כל הניקוד שצבר כל ענף ספורט באמת מידה זו הוא ניקוד המקצועיות שלו.
2. עלות הפעלה של הענף:

(א) הניקוד בעד עלות הענף יחושב על סמך חיבור הניקוד שבמדדי משנה אלה:

* 1. עלות ציוד: כל ענף ספורט קבוצתי יקבל ניקוד לפי עלות הציוד הנדרשת לפעילות הענף, כדלקמן:

|  |  |  |
| --- | --- | --- |
| ציוד אחר שאינו נזכר בפסקה זו | - | נקודה |
| ציוד עבור משחקי כדור | - | 2 נקודות |
| ציוד הוקי הקרח | - | 3 נקודות |

* 1. עלות השימוש במיתקנים: כל ענף ספורט קבוצתי יקבל ניקוד לפי עלות השימוש במיתקנים הנדרשים לפעילות הענף, כדלקמן:

|  |  |  |
| --- | --- | --- |
| ללא מיתקן | - | נקודה |
| מגרשי חוץ | - | 2 נקודות |
| אולמות ספורט | - | 3 נקודות |
| ברכות שחיה או מגרשים המשמשים לענפים אלה: קריקט, סופטבול, בייסבול, פוטבול אמריקאי, רגבי והוקי גליגיליות | - | 4 נקודות |
| אצטדיוני כדורגל ומגרשי הוקי קרח | - | 5 נקודות |

* 1. היקף הפעילות הבין-לאומית: כל ענף ספורט קבוצתי יקבל ניקוד לפי מספר המשחקים הבין- לאומיים של כלל הנבחרות של אותו ענף, לרבות משחקי ידידות ומשחקים המתקיימים בארץ, שהאיגוד נשא במלוא הוצאות הנבחרת לשם קיומם, כדלקמן:

|  |  |  |
| --- | --- | --- |
| עד 3 משחקים | - | נקודה |
| 3 עד 9 משחקים | - | 2 נקודות |
| 10 עד 14 משחקים | - | 3 נקודות |
| 15 עד 30 משחקים | - | 4 נקודות |
| 31 עד 50 משחקים | - | 5 נקודות |
| 51 עד 70 משחקים | - | 6 נקודות |
| 71 עד 90 משחקים | - | 7 נקודות |
| מעל 90 משחקים | - | 8 נקודות |

(ב) סך כל הניקוד שצבר כל ענף ספורט קבוצתי באמת מידה זו הוא ניקוד עלות הענף שלו.

**סימן ג' - חלוקת סכום התמיכה הענפי בענפים הקבוצתיים לאיגוד ספורט ולקבוצות ספורט**

1. אופן חלוקת סכום התמיכה הענפי

סכום התמיכה הענפי שהתקבל לפי סימן ב' תחולק, בין איגוד הספורט שבענף הספורט הקבוצתי לבין כלל קבוצות הספורט שבענף האמור, כדלקמן:

* 1. איגוד הספורט יהיה זכאי לקבל 35% מסכום התמיכה הענפי;
  2. כלל קבוצות הספורט יהיו זכאיות לקבל 65% מסכום התמיכה הענפי, אשר יחולק בין הקבוצות בינן לבין עצמן, לפי סימן ד'.

**סימן ד': חלוקת התמיכה בין כלל קבוצות הספורט שבענף ספורט קבוצתי**

1. שיטת ניקוד קבוצות ספורט

הסכום המיועד לחלוקה לקבוצות ספורט בענף ספורט קבוצתי יחולק לפי הניקוד שתקבל כל קבוצה בהתאם לאמות המידה המפורטות להלן; הניקוד שתקבל כל קבוצה לפי אמות המידה השונות בענף מסוים ביחס לניקוד שיקבלו כלל הקבוצות באותו ענף יהיה חלקה בסכום המחולק לפי סימן זה.

1. קבוצות ספורט בוגרים - גברים-
   * 1. קבוצה המשחקת בליגה הבכירה- תקבל 10 נקודות;
     2. קבוצה המשחקת בליגה שאינה הליגה הבכירה תקבל ניקוד השווה למחצית הניקוד של קבוצה בוגרת שבליגה שמעליה;
     3. על אף האמור בפסקאות משנה (א) או (ב), לפי הענין, סך כל הנקודות שלפי פסקת-משנה זו של כלל הקבוצות בליגה בכירה לא יעלה על 160, וסך כל הנקודות שלפי פסקת-משנה זו של כלל הקבוצות בליגה שאינה ליגה בכירה לא יעלה על 120; עלה סך הנקודות על הרף האמור - תבוצע הפחתה אחידה של הניקוד לכל קבוצות אותה הליגה;
2. קבוצות ספורט בוגרות - נשים-
   * 1. בענפים שבהם יש 3 רמות ליגה - ניקוד הקבוצות יהיה כמפורט בפסקה (1);
     2. בענפים שבהם יש 2 רמות ליגה - קבוצות הליגה הבכירה לנשים יקבלו ניקוד כמו קבוצות הליגה השניה לבוגרים - גברים, וקבוצות הליגה השניה לנשים יקבלו ניקוד כמו קבוצות הליגה השלישית לבוגרים- גברים;
     3. בענפים שבהם יש רק ליגה אחת – הניקוד יהיה כמו קבוצות הליגה השלישית לבוגרים – גברים;
3. קבוצות ספורט נוער:
   * 1. בענפים שבהם יש יותר מ- 3 ליגות לבוגרים - קבוצת נוער תקבל ניקוד השווה לקבוצת בוגרים בליגה הלפני אחרונה;
     2. בענפים שבהם יש שתיים או שלוש ליגות בוגרים - קבוצת נוער תקבל ניקוד השווה לקבוצות בוגרים בליגה האחרונה של אותו ענף;
     3. בענפים שבהם יש ליגת בוגרים אחת - קבוצת נוער תקבל ניקוד השווה למחצית הניקוד של קבוצות בוגרים באותו הענף;
4. קבוצות ספורט נערים - תקבלנה ניקוד השווה ל- 75% הניקוד של קבוצת הנוער;
5. תוספת הישגיות: קבוצות ספורט בוגרים או בוגרות יזכו לתוספת ניקוד, כדלקמן:
   * 1. קבוצת ספורט שסיימה את עונת הספורט במקום הראשון ברמת הליגה שבה היא משחקת - תקבל ניקוד נוסף, השווה ל- 30% הניקוד שהיא קיבלה לפי פסקה (1) או (2);
     2. קבוצת ספורט שסיימה את עונת הספורט במקום השני ברמת הליגה שבה היא משחקת - תקבל ניקוד נוסף, השווה ל- 20% הניקוד שהיא קיבלה לפי פסקה (1) או (2);
     3. קבוצת ספורט שסיימה את עונת הספורט במקום השלישי ברמת הליגה שבה היא משחקת - תקבל ניקוד נוסף, השווה ל- 10% הניקוד שהיא קיבלה לפי פסקה (1) או (2);

ובלבד שמקום בו קיימות מספר ליגות באותה רמת ליגה, לבוגרים ולבוגרות בנפרד, תחולק תוספת הניקוד עבור אותו המיקום, בין כלל הקבוצות שהגיעו לאותו המיקום בליגות השונות שהן באותה הרמה.

1. תוספת השתתפות במפעל בין-לאומי: קבוצות ספורט בוגרים, למעט קבוצות ספורט בוגרים - גברים שבענפי הכדורגל והכדורסל, יזכו לתוספת ניקוד, כדלקמן:

קבוצת ספורט בוגרים, המשתתפת באחד משני המפעלים האירופים הבכירים לענף שלה, על פי הגדרת האיגוד האירופי המתאים, תקבל ניקוד נוסף, השווה ל- 20% הניקוד שהיא קיבלה לפי פסקה (1) או (2) בעד ההשתתפות במפעל, ותוספת ניקוד בסכום נקודות זהה לניקוד האמור בעד עליה של כל שלב במפעל האירופי; ובלבד שהתוספת לא תעלה על- 100% הניקוד שקיבלה לפי פסקה (1) או (2);

1. תוספת עידוד ספורט נשים: קבוצת ספורט נשים זכאית לתוספת של 20% על הניקוד שצברה לפי אמות המידה שבפסקאות (1) עד (6).
2. תוספת חיזוק הפריפריה: קבוצת ספורט שהמשחקים הביתיים שלה מתקיימים ביישוב הנמצא בפריפריה זכאית לתוספת של 30% על הניקוד שצברה לפי אמות המידה שבפסקאות (1) עד (6).
3. תוספת חיזוק דירוג למ"ס נמוך: קבוצת ספורט שהמשחקים הביתיים שלה מתקיימים ביישוב בדירוג למ"ס נמוך זכאית לתוספת של 15% על הניקוד שצברה לפי אמות המידה שבפסקאות (1) עד (6).
4. חישוב התמיכה לקבוצות

(א) סכום התמיכה שלפי סעיף 30(2) שיחולק לכל קבוצת ספורט שבענף ספורט קבוצתי יחושב לפי הנוסחה להלן:

SK = SCK x NCK/NK

כאשר:

NK - הוא ניקוד הקבוצה כפי שהתקבל לפי סעיף 31;

NCK - הוא סך ניקוד כל הקבוצות בענף הספורט הקבוצתי;

SCK - הוא סכום התמיכה המיועד על פי סעיף 30(2) לכל הקבוצות בענף הספורט הקבוצתי;

SK - הוא סכום התמיכה של הקבוצה.

(ב) על אף האמור בסעיף קטן (א), קבוצת ספורט לא תקבל יותר מ- 20% מסכום התמיכה לקבוצות הענף לפי סעיף זה; סכום עודף בהתאם להוראה זו יחולק לקבוצות הענף האחרות, באופן יחסי לניקוד שלהן, ועודף שישאר לאחר חלוקה זו יועבר לרזרבה.

**פרק ז' - חלוקת סל החלוקה לענפי הספורט האישיים**

סימן א' – כללי

1. שיטת חלוקת הסל

שיטת החלוקה של סל החלוקה האישי היא כדלקמן:

(1) בשלב ראשון, יקבע סכום התמיכה הענפי של כל אחד מענפי הספורט האישי, לפי אמות המידה המפורטות בסימן ב';

(2) בשלב שני, תקבע החלוקה בתוך כל אחד מענפי הספורט האישי, בין איגודי הספורט שבענף כאמור ובין כלל אגודות הספורט שבענף כאמור, לפי אמות המידה המפורטות בסימן ג';

(3) בשלב השלישי תקבע החלוקה של כלל אגודות הספורט שבענף הספורט האישי, לפי אמות המידה המפורטות בסימן ד'.

סימן ב' - קביעת סכום התמיכה הענפי

1. שיטת הניקוד הענפי

סל החלוקה האישי יחולק לכל ענף באופן יחסי לפי הניקוד שיקבל ביחס לניקוד שיקבלו כלל ענפי הספורט האישי; כל ענף ספורט אישי יקבל ניקוד שיחושב לפי ארבע אמות מידה- אמת מידה כמותית בהתאם לגודל הענף כאמור בסעיפים 25 ו 35(1) עד (3), אמת מידה של הישגיות כאמור בסעיף 36, אמת מידה של מקצועיות כאמור בסעיף 37 ואמת מידה של עלות הפעלת הענף כאמור בסעיף 38; זאת לפי משקלה של כל אמת מידה ולשקלול הניקוד המפורט בה.

1. השלבים לחישוב חלוקת הסל בין הענפים

סכום התמיכה הענפי של כל אחד מענפי הספורט האישי יקבע לפי שלבים אלה:

1. הניקוד הענפי בשלב ראשון (A), יהיה חלקו היחסי של כל ענף אישי לפי הניקוד שקיבל כאמור בסעיף 25 מסך כל הניקוד שניתן לכלל הענפים האישיים לפי אותו סעיף; האחוז כאמור יהיה מספר הנקודות בשלב זה;
2. בשלב השני (B), ניקוד שלב (A) יוכפל במספר שהוא פועל יוצא של מספר האגודות באותו ענף, כדלקמן:

|  |  |  |
| --- | --- | --- |
| בענף שאין בו אגודות | - | ב-0.25 |
| בענף שיש בו אגודה אחת בלבד | - | ב-0.26 |
| בענף שיש בו שתי אגודות | - | ב-0.27 |
| בענף שיש בו שלוש אגודות | - | ב-0.28 |
| בענף שיש בו ארבע אגודות | - | ב-0.29 |
| בענף שיש בו חמש אגודות | - | ב-0.30 |
| בענף שיש בו שש אגודות | - | ב-0.31 |
| בענף שיש בו שבע אגודות | - | ב-0.32 |
| בענף שיש בו שמונה אגודות | - | ב-0.33 |

1. בשלב השלישי (C), ניקוד השלב השני (B) יוכפל ב- 33.3 ויחולק בסך נקודות שלב (B) - והתוצאה תהיה הניקוד שבשלב (C).
2. בשלב הרביעי (D) כל ענף ספורט יקבל ניקוד לפי שלושת אמות מידה המפורטות בסעיפים 36 עד 38: סך כל הנקודות שיתקבל מחישוב השלב הרביעי (D) יחולק ב- 66.7, ויהיה הניקוד בשלב החמישי (E);
3. בשלב השישי (F), ישוקלל הניקוד של שלבים (C) ו- (E), כך שהניקוד של שלב זה יהיה מכפלת שני השלבים האמורים: F=C\*E.
4. בשלב השביעי (G), יוכפל ניקוד שלב (F) ב-2, ובשלב השמיני (H), יחובר הניקוד בשלבים (G) ו- (C); כך ש H = G + C.
5. בשלב התשיעי (I) יומר הניקוד שקיבל כל ענף בשלב (H) לניקוד שהוא אחוז הניקוד של הענף מסך נקודות שלב (H).
6. בשלב העשירי (J) ניקוד אשר קיבל מקצוע אולימפי ב- (I) יוכפל ב-2; ובלא שינוי לניקוד הניתן לענפים הלא-אולימפיים;
7. בשלב האחת העשרה (K), הענפים המפורטים להלן יקבלו תוספת ניקוד השווה לניקוד הענפים בשלב התשיעי (I); ענפים שהשתתפו במשחקים האולימפיים באחד משני המחזורים האולימפיים הקודמים לפחות, שפעילים בהם יותר ממאתיים ספורטאים ושהניקוד הניתן להם לפי סעיף 38(א)(1) הוא 4 נקודות לפחות;
8. הניקוד הענפי בשלב האחרון יהיה חלקו היחסי של כל ענף אישי לפי הניקוד שהוא קיבל בשלב האחת עשרה (K) מסך כל הניקוד שניתן לכלל הענפים האישיים בשלב זה ; האחוז כאמור יהיה מספר הנקודות בשלב זה ולפיו יקבע סכום התמיכה הענפי.
9. הישגיות

(א) ניקוד באמת מידה זו יחושב על סמך חיבור הניקוד שבמדדי משנה המפורטים להלן:

1. השתתפות ספורטאי במשחקים האולימפיים או במשחקי העולם, יחושבו כמפורט להלן:

|  |  |  |
| --- | --- | --- |
| השתתפות ספורטאי שהוא מתחרה יחידי במשחקים אולימפיים או במשחקי עולם | - | 2 נקודות |
| השתתפות הרכב ספורטאים שמתחרה במשחקים אולימפיים או במשחקי עולם | - | 4 נקודות |

1. הישגי ספורטאי במשחקים האולימפיים או במשחקי העולם, יחושבו כמפורט להלן:
   1. בענפי האתלטיקה הקלה והשחייה:

|  |  |  |
| --- | --- | --- |
| לכל ספורטאי בוגר אשר העפיל לחצי הגמר ולא העפיל לגמר | - | 2 נקודות |
| לכל ספורטאי בוגר אשר העפיל לגמר | - | 5 נקודות |

* 1. בענף ההתעמלות:

לכל ספורטאי בוגר אשר העפיל לגמר-3 נקודות;

* 1. בענפי הקרב ומשחקי המחבט:

|  |  |  |
| --- | --- | --- |
| לכל ספורטאי בוגר אשר העפיל לרבע גמר ולא העפיל לחצי הגמר | - | 2 נקודות |
| לכל ספורטאי בוגר אשר העפיל לחצי הגמר ולא העפיל לגמר | - | 2.5 נקודות |
| לכל ספורטאי בוגר אשר העפיל לגמר | - | 3 נקודות |

* 1. בענף השייט:

לכל ספורטאי בוגר אשר העפיל לשיוט המדליות- 3 נקודות;

* 1. בשאר ענפי הספורט האישי:

לכל ספורטאי בוגר אשר העפיל לגמר-2 נקודות;

* 1. בעד זכיה במדליות, ניקוד נוסף, מצטבר לניקוד שבפסקה זו:

|  |  |  |
| --- | --- | --- |
| לכל ספורטאי בוגר שזכה במדליית זהב | - | 6 נקודות |
| לכל ספורטאי בוגר שזכה במדליית כסף | - | 5 נקודות |
| לכל ספורטאי בוגר שזכה במדליית ארד | - | 4 נקודות |
| לכל ספורטאי בגיל הנוער שזכה במדליית זהב | - | 1.5 נקודות |
| לכל ספורטאי בגיל הנוער שזכה במדליית כסף | - | 1.25 נקודות |
| לכל ספורטאי בגיל הנוער שזכה במדליית ארד | - | נקודה |

1. הישגי ספורטאי בענף הספורט האישי בתחרויות של אליפות העולם, ובלבד שהשתתפו בתחרות 40 מדינות לפחות, יחושבו כמפורט להלן:
   1. בענפי האתלטיקה הקלה והשחייה:

|  |  |  |
| --- | --- | --- |
| לכל ספורטאי בוגר אשר העפיל לחצי הגמר ולא העפיל לגמר | - | 1.5 נקודות |
| לכל ספורטאי בוגר אשר הגיע לגמר ולא זכה במדליה | - | 2 נקודות |
| לכל ספורטאי בוגר שזכה במדליית ארד | - | 3 נקודות |
| לכל ספורטאי בוגר שזכה במדליית כסף | - | 4 נקודות |
| לכל ספורטאי בוגר שזכה במדליית זהב | - | 5 נקודות |

* 1. בענף ההתעמלות:

|  |  |  |
| --- | --- | --- |
| לכל ספורטאי בוגר אשר העפיל לגמר ולא זכה במדליה | - | 2 נקודות |
| לכל ספורטאי בוגר שזכה במדליית ארד | - | 3 נקודות |
| לכל ספורטאי בוגר שזכה במדליית כסף | - | 4 נקודות |
| לכל ספורטאי בוגר שזכה במדליית זהב | - | 5 נקודות |

* 1. ענפי הקרב ומשחקי מחבט (למעט טניס):

|  |  |  |
| --- | --- | --- |
| לכל ספורטאי בוגר אשר העפיל לרבע גמר ולא העפיל לחצי הגמר | - | נקודה |
| לכל ספורטאי בוגר אשר העפיל לחצי גמר ולא זכה במדליה | - | 2 נקודות |
| לכל ספורטאי בוגר שזכה במדליית ארד | - | 3נקודות |
| לכל ספורטאי בוגר שזכה במדליית כסף | - | 4 נקודות |
| לכל ספורטאי בוגר שזכה במדליית זהב | - | 5 נקודות |

* 1. בענף שייט:

|  |  |  |
| --- | --- | --- |
| לכל ספורטאי בוגר אשר העפיל לשיוט המדליות ואשר לא זכה במדליה | - | 2 נקודות |
| לכל ספורטאי בוגר שזכה במדליית ארד | - | 3 נקודות |
| לכל ספורטאי בוגר שזכה במדליית כסף | - | 4 נקודות |
| לכל ספורטאי בוגר שזכה במדליית זהב | - | 5 נקודות |

* 1. בענף הטניס:

|  |  |  |
| --- | --- | --- |
| העפלה של נבחרת ישראל לבית העליון 1 עד 16 בגביע דייויס או גביע הפדרציה | - | נקודה |
| בעד כל העפלה לשלב נוסף | - | 2 נקודות |
| העפלת ספורטאי לשלב 1 עד 16 בטורניר גראנד סלאם | - | 0.5 נקודות |
| בעד כל העפלה לשלב נוסף | - | 0.5 נקודות |

* 1. בשאר ענפי הספורט האישי:

|  |  |  |
| --- | --- | --- |
| לכל ספורטאי בוגר אשר העפיל לגמר ולא זכה במדליה | - | נקודה |
| לכל ספורטאי בוגר שזכה במדליית ארד | - | 3 נקודות |
| לכל ספורטאי בוגר שזכה במדליית כסף | - | 3.5 נקודות |
| לכל ספורטאי בוגר שזכה במדליית זהב | - | 4 נקודות |

* 1. לכל ספורטאי בגיל הנוער שזכה במדליה:

|  |  |  |
| --- | --- | --- |
| לכל ספורטאי שזכה במדליית ארד | - | נקודה |
| לכל ספורטאי שזכה במדליית כסף | - | 1.25 נקודות |
| לכל ספורטאי שזכה במדליית זהב | - | 1.5 נקודות |

* 1. ספורטאי בגיל הנערים יזכה במחצית הניקוד של ספורטאי בגיל נוער בעד זכיה במדליות לפי פסקת משנה (ז);

1. הישגי ספורטאי בענף הספורט האישי בתחרויות של אליפות העולם שהשתתפו בתחרות פחות מ- 40 מדינות, יזכו בניקוד שהוא שליש הניקוד המפורט בפסקה (3);
2. הישגי ספורטאי בענף הספורט האישי בתחרויות של אליפות אירופה, ובלבד שהשתתפו בתחרות 25 מדינות לפחות, יזכו במחצית הניקוד בעד הישגים באליפות העולם כמפורט בפסקה (3);
3. הישגי ספורטאי בענף הספורט האישי בתחרויות של אליפות אירופה שהשתתפו בתחרות פחות מ- 25 מדינות, יזכו בניקוד שהוא שליש הניקוד המפורט בפסקה (5).

(ב) לענין האמור בסעיף קטן (א)-

1. לא ינתן ניקוד, אם המיקום של הספורטאי הוא בחצי התחתון של מספר הספורטאים שהשתתפו בתחרות;
2. הניקוד ינתן רק עבור הישגים כאמור בתחרות דרג א';
3. הישג שהשיגו הרכב ספורטאים שהתחרו כיחידה אחת - יחשב להישג של ספורטאי בודד;
4. מכיוון שתחרויות כאמור אינן נערכות בהכרח כל שנה, הניקוד במדד משנה זה יהיה בתוקף עד המועד שבו תיערך תחרות נוספת זהה.
5. מקצועיות
   * 1. ניקוד באמת מידה זו יחושב על סמך חיבור הניקוד שבמדדי משנה אלה:
   1. ניהול: כל ענף ספורט אישי המעסיק מנהל כללי בשכר שאינו פחות מהשכר הממוצע במשק, ואשר הוא בעל תואר אקדמי יקבל 2 נקודות.
   2. מאמנים לאומיים:

כל ענף ספורט אישי יקבל ניקוד לפי מספר מאמני הנבחרות הקיימות באיגוד הספורט המרכז את פעילות הענף, כדלקמן:

האיגוד מעסיק מאמן לאומי בשכר שאינו פחות מהשכר הממוצע במשק -נקודה;

1 נקודה נוספת עבור כל מאמן לאומי נוסף, המועסק בשכר שאינו פחות מהשכר הממוצע במשק, עד למקסימום של 10 נקודות;

* 1. הכשרות: כל ענף ספורט אישי יקבל ניקוד שיחושב על סמך קיומם של קורסי הכשרת מדריכים ומאמנים חדשים לפי אחת מהאפשרויות האלה:

|  |  |  |
| --- | --- | --- |
| פעם בשנה לפחות מתקיים קורס מדריכים או קורס מאמנים בשיתוף עם גוף מקצועי או אקדמי | - | 3 נקודות |
| פעם בשנה לפחות מתקיים קורס מדריכים בשיתוף עם גוף מקצועי או אקדמי, ופעם בשנתיים לפחות מתקיים קורס מאמנים בשיתוף עם גוף מקצועי או אקדמי | - | 4 נקודות |

* 1. השתלמויות: כל ענף ספורט אישי יקבל ניקוד שיחושב על סמך קיומם של השתלמויות למאמנים לפי אחת מהאפשרויות האלה:

|  |  |  |
| --- | --- | --- |
| פעם בשנתיים לפחות מתקיים כנס לאומי או בין- לאומי למאמנים המוקדש לטיפוח הענף | - | 2 נקודות |
| פעם בארבע שנים לפחות מתקיים, בארץ, כנס בין-לאומי למאמנים המוקדש לטיפוח הענף ובנוסף פעם בשנתיים כנס לאומי | - | 3 נקודות |

(ב)סך הניקוד שצבר כל ענף ספורט באמת מידה זו הוא ניקוד המקצועיות שלו.

1. עלות ההפעלה של הענף:

(א) הניקוד בעד עלות ההפעלה של הענף יחושב על סמך חיבור הניקוד שבמדדי משנה אלה:

1. עלות ציוד: כל ענף ספורט אישי יקבל ניקוד לפי עלות הציוד הנדרשת בפעילות הענף, כדלקמן:

|  |  |  |
| --- | --- | --- |
| ציוד אחר שאינו נזכר בפסקה זו | - | נקודה |
| הציוד הנדרש לענפי ספורט אלה: שחיה, התעמלות, ענפי קרב, טיפוס ספורטיבי, ריקודים סלוניים | - | 2 נקודות |
| הציוד הנדרש לענפי ספורט אלה: אתלטיקה, משחקי מחבט, גולף, הרמת משקולות, ענפי הכדורת, טיסנאות, ביליארד | - | 3 נקודות |
| הציוד הנדרש לענפי הספורט שבהם נדרש שימוש בכלי נשק ובכלל זה סייף, וכן הציוד הנדרש לענפי הספורט הבאים: אופניים, גלישת גלים, סקי וסקי מים | - | 4 נקודות |
| כלי שייט, רכיבה על סוסים, כלי תעופה- למעט טיסנים | - | 5 נקודות |

1. עלות שימוש במיתקנים: כל ענף ספורט אישי יקבל ניקוד לפי עלות השימוש במיתקנים הנדרשים לפעילות הענף, כדלקמן:

|  |  |  |
| --- | --- | --- |
| ללא מיתקן (ים ואוויר) | - | נקודה |
| מגרשי דשא, מגרשי טניס, מאגרי מים, כביש- | - | 2 נקודות |
| אולמות ספורט | - | 3 נקודות |
| ברכות שחיה, אצטדיוני אתלטיקה | - | 4 נקודות |
| מיתקנים מיוחדים למקצועות החורף, לגולף, לקליעה, לסקי מים, לטיפוס ספורטיבי ולרכיבה | - | 5 נקודות |

1. היקף הפעילות הבין- לאומית: כל ענף ספורט אישי יקבל ניקוד לפי מספר ההשתתפויות של ספורטאים בתחרויות בין-לאומיות הנערכות בחוץ לארץ ובתחרויות בין-לאומיות רשמיות הנערכות בארץ כמפורט להלן; ובלבד שאיגוד הספורט לא דרש מהספורטאי השתתפות במימון הנסיעה לתחרות:

|  |  |  |  |
| --- | --- | --- | --- |
| מספר ההשתתפויות | ענפים | | |
|  | שייט, רכיבה | חתירה, קיאקים, אופניים | ענפים אחרים |
| 5 עד 10 | 3 | 2 | 1 |
| 11 עד 20 | 4 | 3 | 2 |
| יותר מ- 20 ועד 40 | 5 | 4 | 3 |
| יותר מ-40 | 7 | 6 | 5 |

(ב) סך הניקוד שצבר כל ענף ספורט אישי באמת מידה זו הוא ניקוד עלות הענף שלו.

**סימן ג' - חלוקת סכום התמיכה הענפי בענפי הספורט האישיים לאיגודי ספורט ולאגודות ספורט**

1. אופן חלוקת סכום התמיכה הענפי

סכום התמיכה הענפי יחולק, בין איגוד הספורט שבענף הספורט האישי לבין כלל אגודות הספורט שבענף האמור, כדלקמן:

1. איגוד הספורט יהיה זכאי לקבל 60% מסכום התמיכה הענפי;
2. כלל אגודות הספורט יהיו זכאיות לקבל 40% מסכום התמיכה הענפי, אשר יחולק בין האגודות, לפי הוראות סימן ד'.

**סימן ד': חלוקת התמיכה בין כלל אגודות הספורט שבענף ספורט אישי**

1. ניקוד האגודות

(א) הסכום המיועד לחלוקה לאגודות ספורט בענף ספורט אישי כלשהו יחולק כך שכל אגודה תקבל ניקוד באמות המידה המפורטות להלן; הניקוד הכולל שתקבל כל אגודה לפי אמות המידה השונות, הוא המדד לחלקה היחסי של האגודה בסכום המחולק לפי סעיף זה.

(ב) אגודות הספורט יחולקו, בכל ענף ספורט אישי בנפרד, לרמות שונות בהתאם לסעיף קטן (ג); הניקוד שיינתן לאגודות יקבע לפי רמתן, כמפורט להלן:

|  |  |  |
| --- | --- | --- |
| אגודת ספורט ברמה א' | - | 10 נקודות |
| אגודת ספורט ברמה ב' | - | 7.5 נקודות |
| אגודת ספורט ברמה ג' | - | 5 נקודות |
| אגודת ספורט ברמה ד' | - | 3.5 נקודות |

(ג) האיגוד הנוגע לענין יבצע את דירוג רמות האגודות , כדלקמן:

* + 1. אם בענף ישנן עד 4 אגודות ספורט, כולן יחשבו ברמה א';
    2. אם בענף ישנן בין 5 לבין 8 אגודות ספורט, ארבע אגודות הספורט שמדורגות ראשונות בענף, יחשבו ברמה א' והיתר ברמה ב';
    3. אם בענף ישנן בין 9 לבין 12 אגודות ספורט, ארבע אגודות הספורט שמדורגות ראשונות בענף, יחשבו ברמה א', ארבע אגודות המדורגות ממקום חמישי עד מקום השמיני יחשבו ברמה ב', והיתר ברמה ג';
    4. אם בענף ישנן בין 13 לבין 32 אגודות ספורט, אגודות ספורט שברבעון העליון, אגודות ספורט שברבעון השני, יחשבו ברמה ב', אגודות ספורט שברבעון השלישי יחשבו ברמה ג', ויתר אגודות הספורט יחשבו ברמה ד'; לענין זה "רבעון" - הערך של השלם של המספר המתקבל מחלוקת סך האגודות שבענף ל- 4;
    5. אם בענף ישנן יותר מ- 32 אגודות ספורט, שמונה אגודות הספורט המדורגות הראשונות יחשבו ברמה א', שמונה אגודות הספורט המדורגות לפי הסדר לאחר מכן יחשבו ברמה ב', שמונה אגודות ספורט המדורגות לפי הסדר לאחר מכן יחשבו ברמה ג', ויתר אגודות הספורט יחשבו ברמה ד'.

(ד) הניקוד שקיבלה כל אגודה לפי סעיפים קטנים (א) עד (ג), יוכפל במספר הספורטאים הרשומים באגודה חלקי 15.

(ה) בנוסף על האמור בסעיפים קטנים (א) עד (ד), כל אגודה זכאית לתוספת ניקוד כמפורט להלן, ואולם כל אגודה תוכל, לצבור לפי סעיף קטן זה עד כפל הניקוד אותו קיבלה לפי סעיפים קטנים (א) עד (ד):

1. בעד כל ספורטאי של האגודה שהשתתף תחרות דרג א', ואשר גם דורג בשליש העליון של דירוג המתחרים באליפות בענף שלו, וגם דורג במקום השמיני ומעלה - 2 נקודות; אך לא יותר מ- 10 נקודות לפי פסקה זו;
2. עבור כל ספורטאי של האגודה שהשתתף תחרות דרג א', ואשר זכה למדליה - 5 נקודות; ספורטאי כאמור, לא ייספר לצורך פסקה (1).

(ו) תוספת עידוד ספורט נשים:

1. אגודת ספורט ששליש מהספורטאים הרשומים בה הן ספורטאיות תהיה זכאית לתוספת של 20% על הניקוד שקיבלה לפי סעיפים קטנים (א) עד (ה);
2. אגודת ספורט שלא מתקיימת בה פסקת משנה (1) אך יש בה עשר ספורטאיות ומעלה, תקבל תוספת ניקוד על הניקוד שצברה לפי אמות המידה שבסעיפים קטנים (א) עד (ה) השווה ל- 20% כפול היחס שבין מספר הספורטאיות הרשומות באגודה לשליש מספר הספורטאים הכולל הרשומים באגודה.

(ז) תוספת עידוד ספורט נוער:

1. אגודת ספורט ששליש מהספורטאים הרשומים בה הם בני נוער תהא זכאית לתוספת של 5% על הניקוד שקיבלה לפי סעיפים קטנים (א) עד (ו).
2. אגודת ספורט שלא מתקיימת בה האמור בפסקת משנה (1) אך יש בה עשר ספורטאי נוער ומעלה, תקבל תוספת ניקוד על הניקוד שצברה לפי אמות המידה שבסעיפים קטנים (א) עד (ו) השווה ל- 5% כפול היחס שבין מספר ספורטאי הנוער הרשומים באגודה לשליש מספר הספורטאים הכולל הרשומים באגודה.

(ח) תוספת חיזוק הפריפריה: אגודת ספורט המתאמנת דרך קבע ביישוב הנמצא בפריפריה תהיה זכאית לתוספת של 30% על הניקוד שקיבלה לפי סעיפים קטנים (א) עד (ז).

(ט) תוספת חיזוק דירוג למ"ס נמוך: אגודת ספורט המתאמנת דרך קבע ביישוב בדירוג למ"ס נמוך תהיה זכאית לתוספת של 15% על הניקוד שקיבלה לפי סעיפים קטנים (א) עד (ח).

1. חישוב התמיכה לאגודות

(א) סכום התמיכה שלפי סעיף 39(2) שיחולק לכל אגודת ספורט יחושב לפי הנוסחה שלהלן:

SAg = SCAg x NCAg/NAg

כאשר:

NAg - הוא ניקוד של אגודת ספורט כפי שהתקבל מסעיף 40;

NCAg - הוא סך כל הניקוד לכל אגודות הספורט בענף;

SCAg - הוא סכום התמיכה המיועד על פי סעיף 39(2) לכל אגודות הספורט שבענף;

SAg - הוא סכום התמיכה של אגודת ספורט.

(ב) על אף האמור בסעיף קטן (א), אגודת ספורט לא תקבל יותר מ- 20% מסך כל סכום התמיכה לאגודות הענף לפי סעיף זה; סכום עודף בהתאם להוראה זו יחולק לאגודות הענף האחרות, באופן יחסי לניקוד שלהן, ועודף שישאר לאחר חלוקה זו יועבר לרזרבה

**פרק ח' - שונות**

1. רזרבה

(א) המועצה תשריין 5% מהסכום הבסיסי לחלוקה שישמש רזרבה.

(ב) בכספי הרזרבה ניתן להשתמש רק לצורך הענקת סכומים לגופים שיתברר במהלך השנה שבעת יישום אמות המידה, הנתונים שהובאו בחשבון לגביהם היו שגויים למועד שבו נערך החישוב.

(ג) לא נוצלו כספי הרזרבה בהתאם לסעיף קטן (ב), הם יעמדו לחלוקה בהתאם לאמות המידה שבתוקף באותה השנה; ואולם המועצה רשאית להעביר את כספי הרזרבה למטרות חלוקה לאיגודי ספורט ולאגודות ספורט בשנה שלאחר מכן.

1. שיטת מתן הניקוד לגופי הספורט הנתמכים

(א) לקראת כל שנת תקציב, המועצה תאסוף מאיגודי הספורט השונים את הנתונים הנצרכים למתן הניקוד לפי אמות מידה אלה.

(ב) הניקוד שיאסף כאמור בסעיף קטן (א) ישמש את המועצה לצורך מתן הניקוד לגופי הספורט בשנת התקציב שלאחר מכן.

1. ביטול

אמות המידהלחלוקת ההקצבות המועצה להסדר ההימורים בספורט**[[6]](#footnote-6)**- בטלות.

1. תחילה

תחילת של אמות מידה אלה מיום פרסומן.

1. הוראות מעבר

(א) על אף האמור בהגדרת ספורטאי שבסעיף 2 ועל אף האמור בסעיף 6(ג), בשנת 2014-

1. מנין הספורטאים לענין סעיף 8(1), ולענין זה בלבד, יעשה לפי כל ספורטאי הרשום באיגוד;
2. איגוד שרשומים בו 120 ספורטאים כאמור - יהיה איגוד שעמד בתנאי הסף הקבוע בסעיף 8(1).

(ב) על אף האמור באמות מידה אלה, ובכפוף לכך שהכנסות המועצה לא יקטנו באופן משמעותי, בשנת 2014 המועצה תוודא כי סכום התמיכה של גוף ספורט כלשהו לא יפחת מ- 80% מסכום התמיכה לה זכה בשנת 2013; ויחולו הוראות אלה:

1. המועצה תשלים את המחייב לפי הוראה זו לגוף ספורט הזכאי לכך - מתוך כספי הרזרבה;
2. אזלו כספי הרזרבה - המועצה תפחית את הסכום הנותר הדרוש לצורך מילוי הוראת סעיף זה מגופי הספורט שאמות מידה אלה היטיבו את מצבם, לעומת המצב ערב כניסתן לתוקף של אמות מידה אלה; וזאת באופן יחסי למידת הזכאות שלהם;

חל קיטון משמעותי בהכנסות המועצה - המועצה תפעל בקירוב, לפי מידת האפשר, למימוש הוראה זו; ובלבד שלא תגרום לפגיעה בגופי ספורט אחרים.

(ג) על אף האמור באמות מידה אלה, בשנה הראשונה שלאחר תחילת אמות המידה, סכום הגידול בתקצוב איגוד ספורט לא יעלה על מליון שקלים חדשים בתוספת רבע מהגידול שהיה זכאי לו לולא סעיף זה.

(ד) על אף האמור בהוראות סעיפים 4 ו- 6(א), המועצה תתמוך בענפי השח-מט והברידג' בהתאם להוראות אלה:

1. ענף השח-מט יקבל 0.75% מהסכום הבסיסי לחלוקה, אשר יחולקו 60% לאיגוד השח-מט ו- 40% לאגודות השח-מט; החלוקה בין האגודות, בינן לבין עצמן, תהיה לפי הוראות סימן ד' לפרק ז';
2. ענף הברידג' יקבל 0.25% מהסכום הבסיסי לחלוקה, אשר יחולקו 60% לאיגוד הברידג' ו- 40% לאגודות ברידג'; החלוקה בין האגודות, בינן לבין עצמן, תהיה לפי הוראות סימן ד' לפרק ז';
3. אין בהוראה זו כדי לגרוע מתנאי הסף המפורטים בפרק ג';
4. סעיף קטן זה יעמוד בתוקף לתקופה של ארבע שנים או עד למועד בו המדינה תחליט על חלופת תקצוב אחרת בענפים אלה - לפי המוקדם.

(ה) על אף האמור בסעיפים 28(א)(1) ו- 37(א)(1) - בשנת 2014 יוכר גם מנהל כללי שאין לו תואר אקדמי, והוא יזכה את הענף בנקודה אחת.

(ו) על אף האמור בסעיף 42(א) בשנת 2014 שיעור הרזרבה יעמוד על 7.8%.

(ז) על אף האמור בסעיף 4(2), בשנת 2014 יעמוד הסכום המפורט בו על 15 מליון ש"ח.

תוספת

**(סעיף 6(ג))**

|  |  |
| --- | --- |
| **ענף ספורט** | **גיל מינימלי** |
| 1. התעמלות אומנותית, התעמלות מכשירים, אקרובטיקה, טרמפולינה, החלקה על הקרח, שחיה אומנותית, אושו-קונג-פו, ריקודים סלוניים וגלגיליות אומנתי | 8 |
| 2. כל יתר הענפים | 13 |

\_\_\_\_\_\_\_\_\_ התשע"ד ( \_\_\_\_\_\_\_\_\_2014)

|  |  |
| --- | --- |
|  | \_\_\_\_\_\_\_\_\_\_\_\_\_\_\_\_\_\_  צבי לובצקי  יושב ראש הוועדה הציבורית לקביעת אמות המידה לחלוקת תמיכות המועצה להסדר ההימורים בספורט |
| נתאשר: |  |
| \_\_\_\_\_\_\_\_\_\_\_\_\_\_\_\_\_\_  לימור לבנת  שרת התרבות והספורט | \_\_\_\_\_\_\_\_\_\_\_\_\_\_\_\_\_\_  צחי פישביין  יושב ראש המועצה להסדר ההימורים בספורט |

1. ס"ח התשכ"ז, עמ' 142. [↑](#footnote-ref-1)
2. ס"ח התשמ"ח, עמ' 122; התשע"א, עמ' 674. [↑](#footnote-ref-2)
3. י"פ התשי"ז, עמ' 761; התשס"ד, עמ' 3308. [↑](#footnote-ref-3)
4. יושלם ע"י מערכת רשומות. [↑](#footnote-ref-4)
5. ס"ח התשס"ח, עמ' 878 [↑](#footnote-ref-5)
6. י"פ 6042 התש"ע, 1194. [↑](#footnote-ref-6)